REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/298-15

9. jul 2015. godine

B e o g r a d

 Z A P I S N I K

 28. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 8. JULA 2015. GODINE

Sednica je počela u 11,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milan Kovačević, Miodrag Nikolić, Žarko Bogatinović, Milija Miletić, Marjana Maraš, Goran Ćirić, Jovan Marković, Milan Korać, Velimir Stanojević, Dušan Petrović, Arpad Fremond, Sabina Dazdarević kao i Vladan Milošević, zamenik člana Odbora.

Sednici nisu prisustvovali članovi Odbora: Jasmina Obradović, Zoran Antić i Đorđe Stojšić.

Sednici je prisustvovao i narodni poslanik: Milan Novaković.

Pored članova Odbora sednici su prisustvovali predstavnici Ministarstva poljoprivrede i zaštite životne sredine: prof. dr Zoran Rajić, državni sekretar, Dragana Gođevac, v.d. direktora Uprave za poljoprivredno zemljište, Ana Obradović, Uprava za poljoprivredno zemljište, Tamara Đuričanin, savetnik u Odeljenju za statističku analitiku, Sektor za poljoprivrednu politiku, Bojan Živadinović, v.d. direktora Uprave za agrarna plaćanja, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, Zoran Milićević, udruženje „Spas“, Kraljevo, Zlatan Đurić, Unija poljoprivrednih proizvođača Sremske Mitrovice, Slobodan Ilić, Šabačko udruženje odgajivača goveda, Jovica Stojković, predsednik udruženja povrtara juga Srbije „Zelena linija“, Navalin, Đorđe Micić, direktor zemljoradničke zadruge „Zelena zvezda“, Vinarce, Vladimir Nešić, proizvođač povrtar, Donje Krajince kao i predstavnici sredstava javnog informisanja.

Pre utvrđivanja dnevnog reda, njegovu dopunu je predložio narodni poslanik Vladan Milošević sa tačkom – **Predlog zakona o izmeni Zakona o otkanjanju posledica poplava u Republici Srbiji,** koja bi bila razmatrana kao peta tačka dnevnog reda. Predlog Vladana Miloševića je usvojen većinom glasova (11 za) tako da je usvojen sledeći

 D n e v n i r e d

1. Predlozi za izmenu Zakona o poljoprivrednom zemljišu u cilju uvećanja investicija;
2. Obezbeđivanje sredstava neophodnih za isplatu podsticaja i subvencija u poljopruivredi;
3. „Energozelena“ i spor u vezi problema zbrinjavanje animalnog otpada;
4. Sezonska zaštita poljoprivredne proizvodnje (voća i povrća)od preteranog uvoza;
5. Predlog zakona o izmeni Zakona o otkanjanju posledica poplava u Republici Srbiji;
6. R a z n o.

Pre prelaska na razmatranje prve tačke dnevnog reda usvojeni su, većinom glasova (10 za, 1 protiv,) zapisnici 21, 22, 23. i 25. sednice Odbora, koje su održane 25. februara, 13. marta, 17. aprila i 14. maja 2015. godine, u tekstu u kome su i predložene. Zapisnik sa 24. sednice Odbora koja je održana 24. aprila 2015. godine nije usvojen, s obzirom da za tu sednicu nije postojao kvorum i nisu donošene odluke, već je održana na osnovu člana 72. stav 5. Poslovnika Narodne skupštine.

Prva tačka dnevnog reda - **Predlozi za izmenu Zakona o poljoprivrednom zemljištu u cilju uvećanja investicija**

U uvodnim napomenama, Marijan Rističević, predsednik Odbora istakao je da je neophodno da se, pre upućivanja na skupštinsku proceduru Predloga zakona o izmenama i dopunama Zakona o poljoprivrednom zemljištu, na sednici Odbora razgovara o predlozima članova Odbora, kao i predlozima i idejama koje je Odbor dobio od zemljoradnika, a koji se tiču poljoprivrednog zemljišta, u cilju uvećanja investicija na državnom poljoprivrednom zemljištu, kao i na zemljištu koje ne pripada državi. Cilj ove tačke dnevnog reda je da se daju predlozi resornom ministarstvu kako bi isti bili uključeni u tekst Nacrta zakona, a ne da se rešenja koriguju podnošenjem amandmana.

Dragana Gođevac, v.d. direktora Uprave za poljoprivredno zemljište, upoznala je Odbor sa Nacrtom zakona o izmenama i dopunama Zakona o poljoprivrednom zemljištu i istakla da je proteklih nekoliko meseci, koliko se radi na Nacrtu, održano više sastanaka, i u Vladi i u Ministarstvu poljoprivrede i zaštite životne sredine, gde su predstavnici asocijacija i udruženja poljoprivrednika predstavili svoje predloge. Po njenim rečima, glavne izmene se odnose na uvođenje investicija u poljoprivredu, kojima je predviđeno da se registrovanim poljoprivrednim gazdinstvima da do 30% zemljišta na teritoriji jedinica lokalne samouprave, za investicije do 30 godina, u cilju povećanja bruto domaćeg proizvoda. Druga važna izmena se odnosi na zahtev poljoprivrednika da se uvede prodaja do 20 hektara poljoprivrednog zemljišta mladim poljoprivrednicima i to poljoprivrednicima koji imaju u vlasništvu do 20 hektara, ali postoje i predlozi asocijacija i poljoprivrednih udruženja da to bude i do 80 hektara. Produžava se period zakupa sa 20 na 30 godina, jasno je precizirano i pravo prečeg zakupa, rešeno pitanje uvođenja u posed, regulisano je pitanje finansiranja protivgradne zaštite od sredstava koja se ostvaruju po osnovu zakupa državnog poljoprivrednog zemljišta, uveden je pojam knjige polja i plodoreda, propisana je sankcija za nedonošenje godišnjeg programa zaštite, uređenja i korišćenja poljoprivrednog zemšljišta, takođe je uvedena mogućnost besplatnog korišćenja zemljišta, koje nije bilo korišćeno u periodu od tri ili više godina, i propisana je trostruka novčana kazna za uzurpatore.

Narodni poslanik, Arpad Fremond je izneo mišljenje da bi o ovom zakonskom rešenju, kada bude upućeno u skupštinsku proceduru, trebalo organizovati javno slušanje, gde bi se narodni poslanici i udruženja proizvođača detaljnije upoznali sa predloženim izmenama.

U diskusiji su učestvovali narodni poslanici: Marijan Rističević, Milija Miletić, Vladan Milošević, Arpad Fremond, Veroljub Matić, Dušan Petrović, Miodrag Nikolić i Milan Kovačević.

Druga tačka dnevnog reda - **Obezbeđivanje sredstava neophodnih za isplatu podsticaja i subvencija u poljoprivredi**

U uvodnim napomenama, prof. dr Zoran Rajić, državni sekretar u Ministarstvu poljoprivrede i zaštite životne sredine obrazložio je članovima Odbora na koji način je ministarstvo vršilo raspodelu sredstava i isplate podsticaja. Po njegovim rečima, Vlada stavlja akcenat na razvoj stočarstva i stoga je stočarstvu bilo namenjeno 1,8 milijardi dinara više u odnosu na prethodnu godinu, a smanjenje od 6,5 milijardi dinara odrazilo se na iznos koji je bio namenjen biljnoj proizvodnji. Realizacija je za 45% viša u odnosu na prethodnu godinu i potrebno je da se sa Ministarstvom finansija usaglasi oko detaljne analize kako prebaciti novac sa pojedinih pozicija na one koje su nam najvažnije, a to je biljna proizvodnja.

U diskusiji su učestvovali narodni poslanici: Marijan Rističević, Vladan Milošević i Milan Novaković.

Treća tačka dnevnog reda – **„Energozelena“ i spor u vezi problema zbrinjavanje animalnog otpada**

Predsednik Odbora upoznao je članove Odbora sa informacijama u vezi sa sporom firme „Energo Zelena“ d.o.o. protiv Republike Srbije, a koji se odnosi na problem zbrinjavanja animalnog otpada. Marijan Rističević je predložio da Odbor zatraži od Ministarstva pravde da se kod tužilaštva i nadležnih organa pokrene postupak da li je bilo nepravilnosti u ovom predmetu do momenta pokretanja spora. Prof. dr Zoran Rajić, državni sekretar je informisao članove Odbora da je Vlada formirala pravni tim koji se bavi ovim pitanjem.

U diskusiji su učestvovali narodni poslanici: Marijan Rističević i Jovan Marković.

Četvrta tačka dnevnog reda - **Sezonska zaštita poljoprivredne proizvodnje (voća i povrća) od preteranog uvoza**

U uvodnim napomenama, narodni poslanik Žarko Bogatinović je istakao da su na teritoriji grada Leskovca zastupljeni najkvalitetniji povrtarski proizvodi, a da čak 80% proizvedenog povrća (krastavac, paradajz, paprika) je višak i on se iznosi na tržište. Problem je što svake godine bar jedan od proizvoda ima nisku cenu.

 Tamara Đuričanin, savetnik u Odeljenju za statističku analitiku je istakla da Republika Srbija ima jako visoku carinsku zaštitu voća i povrća u sezoni, koju čine osnovna i sezonska carina (paradajz), osnovna, sezonska carina i prelevman (paprika) i osnovna carina i prelevman (krastavac). Po njenim rečima, krastavac, paradajz, paprika, jabuka i krompir su proizvodi na koje i nakon procesa liberalizacije od 2014. godine (prema sporazumu o SSP-u) nije ukinuta carinska zaštita. Tamara Đuričanin je najavila da ministarstvo planira da u najskorije vreme uradi određen zakon o uređenju tržišta poljoprivrednih i prehrambenih proizvoda. Cilj je da se urede tržišni i marketinški standardi za sveže voće i povrće i jasnije precizira oblast udruživanja proizvođača u priznate proizvođačke organizacije.

 Nenad Budimović, ispred PKS, je predstavio osnovne podatke vezane za uvoz i izvoz poljoprivredno prehrambenih proizvoda u Srbiju, za prvih šest meseci 2015. godine i dodao da izvozni potencijali nisu iskorišćeni.

Peta tačka dnevnog reda - **Predlog zakona o izmeni Zakona o otkanjanju posledica poplava u Republici Srbiji**

Odbor je podržao predloženo produženje važenja Zakona o otklanjanju posledica poplava u Republici Srbiji

Šesta tačka dnevnog reda - **Razno**

U uvodnim napomenama, prof. dr Zoran Rajić je informisao Odbor da su Uprava za poljoprivredno zemljište u saradnji sa Kancelarijom za pomoć i obnovu poplavljenih područja pripremili program obnove zemljišta, nakon čega je u planu da se završi program obnove stočarstva i na kraju obnove voćarstva (proizvođači loznih kalemova i sadnica).

 Narodni poslanik Marjana Maraš je predložila da se novim zakonom kojim će se regulisati vraćanje oduzete imovine, konkretno poljoprivredne zemlje i to tako što bi se zemlja vratila u okviru teritorije jedne lokalne samouprave.

 Nakon rasprave o svim tačkama dnevnog reda, Odbor je na osnovu člana 56. Poslovnika Narodne skupštine, doneo sledeći:

 Z A K Lj U Č A K

 I

Odbor predlaže Vladi, Ministarstvu poljoprivrede i zaštite životne sredine da se izvrši restitucija poljoprivrednog zemljišta koje je oduzeto i koje je predmet zakona kojim se reguliše vraćanje oduzete imovine i obeštećenje.

U cilju većih prihoda u poljoprivredi i preradi da se maksimalno podržavaju investicije u stočarstvu, povrtarstvu i voćarstvu, preradi i proizvodnji obnovljive energije kroz prvenstvo zakupa i pravo prečeg zakupa pravnim i fizičkim licima, registrovnim kao poljoprivredna gazdinstva,a čije je sedište na teritoriji Srbije.

Odbor preporučuje prodaju određenih površina poljoprivrednog zemljišta domaćim malim poljoprivrednim gazdinstvima ( da se krene od manjih površina ka većim).

Odbor preporučuje da se razmisli da se pravo prečeg zakupa ograniči do 100 ha radi učešća većeg broja poljoprivrednih gazdinstava, da se povede računa o zadružnom poljoprivrednom zemljištu koje se još uvek nalazi u fondu državnog poljoprivrednog zemljišta i da se dobijeni novac od prodaje poljoprivrednog zemljišta upotrebi u razvoj poljoprivrede.

 II

Odbor preporučuje da se preraspodelom postojećih sredstava i stavki u okviru podsticaja i regresa planiranih za ovu godinu krene u isplatu dospelih neisplaćenih obaveza za biljnu proizvodnju i ostalih stavki koje su dospele. Da se ispita odgovornost pojedinaca koji su odgovorni za nesklad koji je nastao u odnosu potrebnih i planiranih sredstava, te da se održi posebna sednica sa ovom temom sa Ministarstvom poljoprivrede i zaštite životne sredine kojoj bi prisustvovali državni sekretari i pomoćnici.

 III

Odbor traži od Ministarstva pravde da se kod tužilaštva i nadležnih organa pokrene postupak u vezi nepravilnosti oko Energozelene i eventualnih zloupotreba ovlašćenja bivših i sadašnjih državnih službenika koje su nas dovele do spora sa Energozelenom čija je vrednost 100 miliona evra, s tim da se ispita i da li je bilo nekih koruptivnih aktivnosti u vezi s tim.

 IV

Odbor preporučuje Vladi i nadležnim ministarstvima da nađu način, da u skladu sa pravnim i ostalim mogućnostima izvrše pojačanu sezonsku zaštitu povrtarske proizvodnje i određenih povrtarskih proizvoda. Odbor preporučuje da se u nadležnim ministarstvima angažuju oko organizacije i udruživanja poljoprivrednih proizvođača radi efikasnijeg nastupa na tržištu. Odbor preporučuje da se prilikom uvoza pojača kontrola kvaliteta uvoznih povrtarskih proizvoda.

 V

Odbor podržava predloženo produženje važenja Zakona o otklanjanju posledica poplava u Republici Srbiji („Službeni glasnik RS“, broj 75/14).

Pošto drugih pitanja i predloga nije bilo, sednica je zaključena u 15,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević